**Slovenskí študenti si opäť vybojovali miestenku**

**do USA na Svetový festival FIRST LEGO League.**

**Tím TalentumSAP z Košíc, ktorý získal v silnej konkurencii na stredoeurópskom finále FLL v Regensburgu celkové 2. miesto, sa predstaví na Svetovom festivale v St. Louis.**

Už po 9-ty raz sa slovenskí žiaci vo veku od 9-16 rokov zapojili do medzinárodnej súťaže FIRST LEGO League, ktorá pozostáva zo štyroch rovnocenne hodnotených kategórií: Robot Game, Robot Design, Prezentácia výskumného projektu a Tímová práca. V tomto ročníku sa zaregistrovalo 90 tímov a žiaci si svoje zručnosti overili najskôr na regionálnych turnajoch. V Strednej Európe, kde organizáciu súťaže zastrešuje Hands on Technology, sa tento rok zapojilo **955 tímov**. Víťazi z regionálnych kôl (spolu 127 tímov) súťažili v 7 semifinálových kolách a z nich vzišlo **24** najlepších **tímov**, ktoré sa stretli **3.-4. marca** na **FLL Finále Strednej Európy 2016/2017** v Regensburgu.

Počas dvoch dní sa na fantastickom podujatí zišli deti, ktoré posledného pol roka venovali súťaži FLL takmer všetok svoj voľný čas. Stavali a programovali roboty, vypracovávali výskumný projekt, učili sa prezentovať a zvládať komunikáciu v skupine. Naučili sa, čo znamená ísť za svojím cieľom tak, aby bol výsledok perfektný. Dvom slovenským tímom sa v konkurencii so súťažiacimi z Nemecka, Švajčiarska, Rakúska, Poľska, Česka a Maďarska darilo. Tím TalentumSAP z Košíc obsadil celkovo **2. miesto** a získal tak postup na **Svetový festival FLL**, ktorý sa bude konať **26.-29. apríla 2017 v St. Louis, USA**.

*„Tímová práca (Teamwork) bola hodnotená na základe toho, ako vedeli deti riešiť úlohu – programátorskú aj konštruktérsku - na mieste pred porotou. Tam sa ukázalo, čo dokážu deti urobiť samé, aké majú profesionálne zručnosti,“* povedala po návrate mentorka a trénerka tímu TalentumSAP, Angelika Haneszová. Za túto kategóriu získali 2. miesto. *„Keď pri vyhlasovaní výsledkov za Výskumný projekt odzneli slová – There was no question, who is the first! – a za ním meno nášho tímu, bola som veľmi hrdá“*, dodala. Za kategóriu Robot Design získali 46 bodov, len Robot Game nevyšiel tak, ako si predstavovali. *„Ale aj tak je to výborný výsledok, som veľmi spokojná a chcem poďakovať všetkým, ktorí nás podporovali“*, dodala na záver. Okrem prezentačných zručností sa deti zdokonaľujú aj po jazykovej stránke, všetky súťaže okrem regionálnych turnajov prebiehajú v anglickom jazyku.

Pekné výsledky dosiahol aj náš druhý tím – IT-PRO-BESST z Trnavy. V najsledovanejšej kategórii Robot Game si vybojoval 4. miesto a ako štvrtý skončili aj v kategórii Robot Design. Celkovo sa umiestnili na 10. mieste. Rastislav Rehák a Nina Sýkorová – tréneri tímu – neskrývali nadšenie i sklamanie: „*Gratulujeme tímu TalentumSAP k ich výsledku, reprezentácii našej krajiny v rámci FLL a želáme im veľa síl a šťastia aj do poslednej fázy FLL v Amerike. Čo sa týka samotnej súťaže, tu sa už slová hľadajú ťažšie. Možno neskôr budeme hovoriť o úspechu a tešiť sa, teraz sa v nás radosť mieša so sklamaním.“* Zároveň však jedným dychom dodali: „*Musíme pochváliť úžasnú atmosféru, perfektne zorganizovanú akciu, neskutočné priestory, bol to naozaj neuveriteľný zážitok prísť a okúsiť túto atmosféru. Rovnako sa chceme poďakovať každému jednému členovi tímu, sme neskutočne hrdí na to, čo dokázali. Ďakujeme rodičom, všetkým partnerom, ktorí nás sponzorovali a škole, lebo bez ich pomoci by sme nedosiahli tak ďaleko.“*

Tímu TalentumSAP zostáva ešte čas na doladenie posledných detailov. Prijali výzvu a pocestujú na Svetové finále do USA. Veríme, že sa im bude dariť a donesú si domov nové vedomosti, skúsenosti a veľa pozitívnych zážitkov.Ak by ste mali záujem ich podporiť, napíšte nám prostredníctvom stránky [www.fll.sk](http://www.fll.sk/kontakt/formular).

Čoskoro je tu ďalší ročník súťaže FIRST LEGO League, do ktorého sa budete môcť zapojiť aj vy, či už ako súťažiaci, mentori alebo podporovatelia tejto aktivity.

Celkové výsledky z Regensburgu nájdete na stránke <http://et.hands-on-technology.de/index.php?id=22&tx_hotet_hotetergebnisse%5Btournament%5D=334>

Na stránke <https://www.youtube.com/watch?v=kEtBpmGljeI> nájdete záznam z priameho prenosu, vybrali sme pre vás pár momentov:

od 1:37:50 - IT-PRO-BESST (Robot Game)

od 2:58:40 - IT-PRO-BESST (Robot Game)

od 4:10:00 - TalentumSAP/IT-PRO-BESST (Robot Game)

od 5:17:20 - TalentumSAP (Prezentácia výskumného projektu)

od 5:47:50 - IT-PRO-BESST (Robot Game – semifinále)

od 7:07:45 - TalentumSAP (ocenenie)

od 7:41:35 - TalentumSAP (ocenenie 2. miesto celkovo)

Bratislava 10. marca 2017